‘Seksrabbi nie ŉ vlugrisiko’Berland in die hof. Foto: ANA Themba Langa, Berland se regsverteenwoordiger, het redes aangevoer oor hoekom sy kliënt op borgtog vrygelaat moet word ondanks die feit dat hy deur die Israeliese owerhede gesoek word vir beweerde seksmisdade. “Hy het geestelike verpligtinge en volgelinge wat saam met hom wil aanbid. Hy is ŉ prominente Joodse geneser en hy word regoor die wêreld vertrou. Iemand soos hy wat geïdentifiseer en opgespoor kan word is nie ŉ vlugrisiko nie,” het Langa gesê. Berland is die leier van die Shuvu Bonim Hassidic-sekte in Jerusalem en het glo in 2012 uit Israel gevlug nadat van sy vrouevolgelinge bewerings van seksuele teistering teen hom gemaak het. “Hy soek die versekering dat hy nie leed aangedoen sal word deur die Israeliese regering nie, maar hy is bereid om ŉ vliegtuig terug na Israel te haal.” Volgens Langa is Berland in goeie gesondheid vir ŉ 80-jarige, maar is daar ŉ goeie kans dat hy ŉ hartaanval kan kry indien hy aan stresvolle situasies blootgestel word. Landdros Pravena Raghunandan het gesê sy is bekommerd dat Berland die €50 000 borgtoggeld wat hy in Holland betaal het, verbeur het. Sy wou weet wat hom sou keer om nie dieselfde te doen as hy op borgtog in Suid-Afrika vrygelaat word nie. Langa het gesê Berland sal op sekere dae by ŉ polisiestasie kan aanmeld om te bewys hy is steeds in die land. Staatsaanklaer Nerisha Naidoo het egter gesê Berland moet nie op borgtog vrygelaat word nie aangesien die man wat na Berland omsien en hom na Suid-Afrika gebring het ŉ vlieënier is en dit maklik sal wees vir hom om die rabbi land uit te neem. Die saak is tot Donderdag uitgestel en Berland bly in aanhouding by die Randburg-polisiestasie. Lees alle vorige berigte oor Eliezer Berland op Maroela Media.